text: Piger vil dæmpe vindmøller med pelshår
  21 marts 2018 kl. 21.28
  Knap 80 hurtige hoveder fra hele Region Syddanmark dystede på gode ideer i talentkonkurrencen 'Unge Forskere'.
  Anna Lehmann Madsen og Silja Nymark fra 7. klasse på Fjordbakkeskolen i Taulov i Fredericia Kommune imponerede dommeren med et projekt, der hedder "støjdæmpning af vindmøller med pelshår".
  De unge forskere dystede onsdag på Universe på Als i en af i alt fem regionale semifinaler landet over. Vinderne kåres som årets unge forsker 2018.
  Pigerne har lavet støjdæmpning med inspiration fra uglen. Dens fjer har nogle pelshår, som gør uglen lydløs, og pigernes ide er at sætte pelshår på dele, som sidder på enden af vindmøllens vinger, og på den måde dæmpe støjen.
  Tyve projekter går videre til den nationale finale ved Science i Forum i København den 22.-24.april. Vinderpræmien overrækkes af prins Joachim og undervisningsminister Merete Riisager.
  I alt 1729 projekter fra hele Danmark har været tilmeldt konkurrencen.
  